**Doklad o vlastnej vedeckej škole**

Uchádzačka je žiačkou renomovanej česko-slovenskej lingvistky – prof. Dr. Ludmily Urbanovej, CSc., ktorá veľkú časť svojej vysokoškolskej kariéry pôsobila na Filozofickej fakulte Univerzity P. J. Šafárika, kde prednášala anglickú fonetiku a fonológiu a štylistiku. Profesorka Urbanová ako žiačka renomovaného predstaviteľa Pražskej školy, prof. Firbasa úspešne nadviazala na túto tradíciu a ďalej ju sprostredkovala svojim študentom. Vedecko-výskumné a pedagogické formovanie uchádzačky profesorka Urbanová značne ovplyvnila, podnietila v nej záujem predovšetkým o výskum zvukového systému angličtiny, ale aj o štylistickú analýzu rečového prejavu a konverzačnú analýzu. Už počas štúdia na vysokej škole sa uchádzačka zapojila do lingvistického výskumu a na Fakultnom kole Študentskej vedeckej činnosti prezentovala výsledky svojho výskumu zameraného na slovenské ekvivalenty anglického gerundia, čo zúročila aj vo svojej diplomovej práci.

Po výberovom konaní na vysokoškolské pracovisko – Katedru cudzích jazykov Pedagogickej fakulty Univerzity P. J. Šafárika sa začala venovať lingvistickým disciplínam (Fonetika a fonológia, Úvod do jazykovedy, neskôr Štylistika a Prekladový seminár) a týmto smerom sa začal uberať aj jej výskum. Na Filozofickej fakulte Prešovskej Univerzity bolo na základe grantovej podpory (Nadácia otvorenej spoločnosti) založené školiace pracovisko pre doktorandské štúdium v odbore 73-19-9 Jazykoveda konkrétnych jazykových skupín v špecializácii: anglistika, ktorého garantom bol renomovaný český anglista – prof. PhDr. Aleš Svoboda, DrSc., ďalší pokračovateľ tradícií Pražskej školy. Uchádzačka sa stala jeho doktorandkou a v rámci doktorandského štúdia realizovala výskum rytmického usporiadania anglického prejavu slovenskými hovoriacimi. V rámci doktorandského štúdia získala grant od Britskej rady na mesačný výskumný pobyt na University of Reading u renomovaného fonetika – prof. Roacha, pod vedením ktorého vypracovala koncepciu porovnávacej experimentálnej analýzy; ukončila ju pod vedením prof. Zimmermanna vo Fonetickom laboratóriu na Filozofickej fakulte PU a v r. 1999 úspešne obhájila svoju dizertačnú prácu.

Nadviazala na tradíciu prof. Urbanovej a ďalej rozpracovala problematiku slovenskej interferencie, komparáciu anglických a slovenských vokálov v prízvučných a neprízvučných pozíciách, osvojovania si zvukového systému angličtiny a problematiku percepcie anglického rečového signálu. Pri týchto výskumoch použila novšie experimentálne nástroje a softvéry a na vyhodnotenie výsledkov výskumu použila štatistické metódy.

Na základe pozvania prof. Urbanovej uchádzačka sa stala externou členkou Odborovej komisie doktorandského štúdia na Filozofickej fakulte Masarykovej univerzity v Brne v odbore Lingvistika konkrétnych jazykov – germánske jazyky. V tomto odbore vyškolila dve doktorandky (Mgr. Šárka Hastrdlová, PhD. a PedDr. Zuzana Hrdličková, PhD.); obe pôsobia na vysokoškolských pracoviskách a naďalej odborne spolupracujú s uchádzačkou (posudzovanie štúdií, učebných textov a knižných publikácií).

Skúsenosti a vedomosti, ktoré získala pod vedením týchto profesorov ďalej rozvíjala a sprostredkovala ich aj svojim študentom. Niektorí z jej študentov si pre svoju záverečnú prácu vybrali témy, ktoré priamo súviseli s jej výskumným a odborným zameraním. Jeden zo študentov – Mgr. Ladislav Márton po absolvovaní štúdia pokračuje v štúdiu na Univerzite Sorbonne vo Francúzsku, ďalšia študentka Mgr. Gabriela Gumanová sa stala internou doktorandkou uchádzačky, v rámci doktorandského štúdia realizuje výskum zameraný na suprasegmenty a ich pragmatický význam.

Svoj výskumný záujem o komparatívny výskum neskôr uchádzačka rozšírila o diskurznú a konverzačnú analýzu a analýzu ekvivalencie a konceptualizácie slovenskej a anglickej terminológie. Na skúmanie týchto oblastí lingvistiky uchádzačka zostavila riešiteľské tímy pre vedecké projekty VEGA a KEGA, zapojila do nich aj mladých vedeckých pracovníkov a doktorandov. O spoluprácu v ďalších výskumných projektoch uchádzačku požiadal doc. Mgr. Ološtiak, PhD. (VEGA – výskum anglických proprií v slovenskom kontexte, APVV – výskum viacslovných pomenovaní), čo jej umožnilo podeliť sa so svojimi skúsenosťami a obohatiť svoje skúsenosti výskumu o interdisciplinárny aspekt a získať nové skúsenosti v lexikografickej práci. Výsledky výskumu uchádzačka kontinuálne prezentuje na domácich aj zahraničných vedeckých podujatiach aj v spoluautorstve s mladými vedeckými pracovníkmi a so svojou doktorandkou.

O význame vedecko-výskumnej činnosti uchádzačky svedčí aj 112 citácií na jej publikačné výstupy (73 domácich a 39 zahraničných), z toho 6 registrovaných v databázach.

Doc. PhDr. Magdaléna Bilá, PhD.